burgasdotpro/wikipedia huggingface dataset:
Dinosaur Jr.

Dinosaur Jr. je americká alternatívna rocková skupina, pôvodom z Massachusetts, založená v roku 1984. Pôvodne sa volali "Dinosaur", čo však museli pre právny spor zmeniť, a tým vznikol súčasný názov. Skupina existovala v rokoch 1984 až 1997, kedy sa rozpadla, ale členovia sa dali znova dokopy v roku 2005. V súčasnosti tvoria Dinosaur Jr. traja členovia - gitarista, spevák a textár J Mascis, basgitarista Lou Barlow a bubeník Murph.
Zvuk.
Pre zvuk skupiny je charakteristické používanie hi-gainu, spätnej väzby a skreslenia. Napriek tomu sú skladby zvyčajne melodické, a to aj vďaka melodickému a uvoľnenému štýlu spevu J Mascisa. V mnohých skladbách boli kombinované skreslené elektrické gitary a akustické gitary a jednou z čŕt zvuku skupiny boli aj melodické sóla. Týmito prvkami a celkovým ponímaním hudby sa stali Dinosaur Jr. jedným z (najvplyvnejších) predchodcov amerického alternatívneho rocku a grungeu, ktoré sa stali populárne v deväťdesiatych rokoch.
Delta III

Delta III bola americká nosná raketa (spoľahlivosť cca 33,3 %). Prvý štart sa uskutočnil v roku 1998 a skončil 80 sekúnd po štarte explóziou. Po tomto neúspechu raketa odštartovala ešte dvakrát. Najprv raketa odštartovala úspešne, ale ďalší štart sa stal koncom tohto typu rakety. 
Popis rakety.
Prvý stupeň mal 1 raketový motor RS-27A. Spaľoval kvapalný kyslík a kerozín. Na stupni bolo zavesených 9 motorov GEM-46 na tuhé palivo. Druhý stupeň mal 1 motor RL-10B na kvapalný vodík a kyslík. Areodynamický kryt mal priemer 4 metre. 
V porovnaní s Deltou II sa projekt dočkal konca 2 roky po prvom štarte. Raketa letela len trikrát, pričom sa len jeden štart podaril. Je nutné poznamenať, že Delta II lieta už takmer 20 rokov (prvý štart roku 1989), čo je v porovnaní s Deltou III veľký úspech.
Havaj (ostrov)

Ostrov Havaj (angl. Island of Hawai‘i, nazývaný tiež ako "Big Island""Veľký ostrov") je najväčší z ôsmich hlavných Havajských ostrovov, ktoré sa nachádzajú v severovýchodnej časti Tichého oceánu. Žije tu asi 158 400 obyvateľov (2003) a ostrov má rozlohu . Havaj je časťou štátu Havaj, ktorý je spolkovým štátom Spojených štátov amerických. 
Administratívnym centrom ostrova je mesto Hilo. Ďalšími významnými mestami sú Waimea a Waikoloa. Na ostrove sa nachádzajú dva mohutné vulkány Mauna Loa a Mauna Kea, ktorých nadmorská výška presahuje Nachádza sa tu aj jeden z najaktívnejších svetových vulkánov – sopka Kīlauea.
Premeny horninotvorných minerálov

Premeny horninotvorných minerálov sú zmeny minerálneho zloženia, ktoré postihujú minerály hornín a modifikujú ich zloženie. Tieto procesy najčastejšie spôsobujú zmeny teplotno-tlakových podmienok, zvetrávanie alebo prínos fluíd a chemických látok (metasomatóza).
HK 95 Považská Bystrica

HK 95 Považská Bystrica je slovenský hokejový klub z Považskej Bystrice pôsobiaci v TIPOS SHL.
História.
Prvý hokejový oddiel vznikol 7. septembra 1938. Považskobystričania odohrali svoje prvé hokejové stretnutie v januári 1939. Na upravenom tenisovom dvorci v kolónii privítali celok AC Nové Mesto s prehrou 1:3. V sezóne 1943/1944 vyhrali Majstrovstvá žilinskej oblasti a víťazstvom v kvalifikačnom zápase proti Prešovu postúpili do Slovenskej Ligy, v ktorej sa predstavilo 12 najlepších mužstiev Slovenska. V roku 1973 sa začal stavať nový štadión. V sezóne 1989/1990 postúpil tím do 1. slovenskej národnej hokejovej ligy kde sa udržal 2 sezóny. Opätovný postup do 1. hokejovej ligy sa Bystrici podaril v sezóne 2000/2001, keď vyhrali základnú skupinu a aj baráž, ktorej sa zúčastnilo šesť mužstiev. Odvtedy pôsobí v 1. lige.
HK Lokomotíva Nové Zámky

HK Lokomotíva Nové Zámky je slovenský hokejový klub z Nových Zámkov.
História.
TJ bola založená 25. augusta 1965. Združovala tri športy: ľadový hokej, stolný tenis a RTVŠ. V roku 1974 bola vybudovaná umelá ľadová plocha i v Nových Zámkoch. V roku 1986 sa muži stali účastníkmi II. SNHL. Od sezóny 2006/07 je klub účastníkom 1. hokejovej ligy.
Balduin IV. (Jeruzalem)

Balduin IV. (* 1161 - † 1185, Jeruzalem) bol jeden z kráľov Jeruzalemského kráľovstva (vládol 1174 - 1185). Bol synom Amalricha, jeruzalemského kráľa a Agneši de Courtenay. 
Vo veku asi 10 rokov sa u neho prejavili prvé príznaky malomocenstva (biele škvrny a necitlivé miesta na koži), napriek tomu nastúpil mladý kráľ po smrti svojho otca na jeruzalemský trón. Mal iba 13 rokov. Regentstvo prevzal Raimond, gróf z Tripolisu, franský rytier známy svojou statočnosťou. V roku 1177, už vo veľmi pokročilom štádiu choroby a takmer neschopný samostatného pohybu, sa zúčastnil na boji so Saladinom o Jeruzalem. Saladin bol vo veľkej početnej presile, pretože väčšina križiackeho vojska sa v tom čase sústredila na obranu Askalonu. Balduin však bitku vyhral a Saladin skoro prišiel o život. Bola to však jeho posledná vojenská porážka.
Tigriňa

Tigriňa ( ትግርኛ, "tigriññā") je semitský jazyk používaný v Eritrei a v severnej Etiópii v provincii Tigray. Početné komunity emigrantov žijú v Nemecku, Švédsku a Izraeli.
História a gramotnosť.
Prvá písomná zmienka v tigrini pochádza z 13. storočia z provincie Logosarda v južnej Eritrey. 
Počas britskej kolonizácie Eritrey vydávalo Ministerstvo informácií týždenník v tigrini v náklade 5,000 výtlačkov. Bol to prvý časopis v tigrini. 
Tigriňa bola spolu a arabčinou úradný jazyk Eritrey počas krátko trvajúcej federácie s Etiópiou, v roku 1958 bola nahradená amharčinou. Po získaní nezávislosti Eritrey v roku 1993 zostala tigriňa ako jeden z "pracovných jazykov" Eritrey. Eritrea je jediný štát, ktorý rozoznáva tigriňu na národnej úrovni.
Gramotnosť rodilých hovoriacich je 1-10% pri monolingválnych užívateľoch a 26,5% pri bilingválnych užívateľov. 
Písmo.
Tigriňa sa píše písmom Ge'ez, ktoré bolo vytvorené pre dnes už vymretý jazyk Ge'ez. Ge'ez je abugické písmo - každý symbol predstavuje spoluhlásku a samohlásku, jednotlivé symboly sú radené do skupín podobných symbolov.
Tabuľa nižšie zobrazuje všetky symboly používane v tigrinštine a jazyku Ge'ez.
HK Trnava

HK Gladiators Trnava je slovenský hokejový klub z Trnavy
História.
Hokej sa v Trnave hrá od roku 1923, klub vznikol v roku 1957. Viackrát postúpil do 1. slovenskej národnej hokejovej ligy. Od sezóny 1998/99 bol účastníkom 1. hokejovej ligy kde pôsobil dve sezóny. Viackrát bol premenovaný, istý čas pôsobil ako farma HC Slovan Bratislava. Opätovne sa vrátil do 1. hokejovej ligy v sezóne 2004/05 a pôsobí v nej dodnes.
Historicky prvý zápas.
Historický priateľský zápas ŠK Trnava – 1.ČsŠK Bratislava sledovali diváci pozdĺž prírodného klziska Orolskej záhrady 30. decembra 1923. 
Pravidelné súťaže na Slovensku sa ešte dlho nehrávali. Prvý národný šampionát prišiel na rad v polovici februára 1930 pod banskobystrickým Urpínom. Od sezóny 1935 zaradili trnavských hokejistov do oficiálnej majstrovskej previerky. Mala kvalitné obsadenie. V rámci Západoslovenskej župy si mužstvo z malého Ríma meralo sily s tromi bratislavskými klubmi (Slávia, VŠ, ČsŠK), ale aj s Nitrou, Novým Mestom nad Váhom, Topoľčanmi a inými mestami.
HC Prievidza

Hokejový Club Prievidza je slovenský hokejový klub z Prievidze
História.
Hokej sa v Prievidzi začal hrať v roku 1954, kedy sa datuje prvé oficiálne stretnutie s Pravencom. Štadión bol postavený v roku 1968, zastrešený je od roku 1991. Od roku 1997 hrali seniori v 1. lige, no kvôli finančným problémom sa 26. novembra 2014 zo súťaže odhlásili a zostúpili do 2.ligy kde budú hrať od sezóny 2015/16.
Roman Tománek

Roman Tománek (* 28. január 1986, Považská Bystrica) je slovenský reprezentačný hokejový útočník, momentálne hrá v tíme HK 95 Považská Bystrica. Pôsobil aj v tímoch HK Nitra, HC ’05 Banská Bystrica, BK Mladá Boleslav, MsHK Garmin Žilina a zámorských tímoch Calgary Hitmen a Seattle Thunderbirds. Draftoval ho v roku 2004 tím Phoenix Coyotes v 4. kole ako 103. v poradí. V sezóne 2005/2006 sa Nitra stretla vo štvrťfinále play-off Slovnaft Extraligy s tímom HC'05 Banská Bystrica , kde hral Roman Tománek za B. Bystricu , ale nakoniec postúpil jeho aktuálny tím HK Nitra. V sezóne 2012/13 nastrieľal za Nitru 42 gólov, čím sa stal najlepším strelcom slovenskej extraligy. V rebríčku produktivity obsadil 8. miesto.Vytvoril produktívnú dvojicu s Jozefom Stümpelom. S Nitrou získal bronz, čo je doposiaľ najlepší úspech Nitry, zo sezóny 2005/2006. Momentálne hrá v elitnej formácií s Jozefom Stümpelom a Lukášom Novákom. Na drese nosí číslo 10.
Reprezentácia.
V slovenskej reprezentácii neodohral zatiaľ žiaden zápas. Reprezenzoval Slovensko na Majstrovstvách sveta v ľadovom hokeji hráčov do 18 rokov v roku 2004. Viackrát sa dostal do vyhladávačika reprezentačného trénera. V roku 2013 bol nominovaný na hokejový turnaj Arosa Challange vo Švajčiarsku.
Fluviálne jazero

Fluviálne jazero alebo riečne jazero je jazero, ktoré vzniklo pôsobením vôd rieky alebo potoka. Tieto jazerá sa členia na poddruhy podľa toho, akým spôsobom vodný tok pôsobil na okolitú krajinu a vytvoril jazero.
Vodné koleso

Vodné koleso alebo mlynské koleso je jedným z najstarších zariadení na získanie energie prúdiacej vody.
Sila vodného prúdu bola jedným z prvých využívaných zdrojov energie. Vodné koleso bolo široko využívané v staroveku, stredoveku, i na začiatku novoveku, a to najmä na pohon vodných mlynov. Neskôr bolo používané i na pohon mechanizmov v kováčskych dielňach – hámroch a na pílach. V niektorých krajinách je vodné koleso dodnes využívané napríklad pre čerpanie vody.
Typy vodných kolies.
Vodné koleso býva zvyčajne vyrobené z dubového dreva a po obvode má radu drevených lopatiek alebo vreciek. Principiálne možno vodné kolesá rozdeliť na tri druhy: 
Kolesá na lodných mlynoch sa stavali na lodiach a išlo o kolesá na spodnú vodu. Pri poklese vody klesal celý mlyn a nehrozilo vyschnutie.
Vodné koleso bolo v 20. storočí nahradené oveľa účinnejšou vodnou turbínou. Možno ho ale vidieť v činnosti v niektorých zachovalých múzejných prevádzkach. Na princípe vodného kolesa pracoval aj voľakedy veľmi obľúbené detské hračky našich predkov – vodné mlynky, ktoré si často stavali na potoku.
Veterný mlyn

Veterný mlyn je zariadenie, ktoré dokáže premieňať energiu vetra na kinetickú energiu (rotujúcich lopatiek). V mnohých krajinách sveta sa používa na mletie múky a pumpovanie vody.
História.
Prvá zmienka o veterných mlynoch spadá do 1. storočia. Herón z Alexandrie v tej dobe pravdepodobne zaznamenal historicky prvé využitie veterného mlynu. Vertikálne veterné mlyny sa prvý raz používali vo východnej Perzii. Dnes bežne používané horizontálne veterné mlyny boli vynájdené v severovýchodnej Európe okolo roku 1180.
Moderné mlyny.
Najmodernejším druhom veterných mlynov sú veterné turbíny (čiže veterné elektrárne), ktoré sa dnes používajú na výrobu elektriny. Také turbíny môžu dosahovať výkon až 6 MW. Výhodou je skutočnosť, že vietor je obnoviteľným zdrojom energie. Ich nevýhodou však je nemožnosť vietor "naplánovať". Táto nevýhoda je čiastočne neutralizovaná použitím veternej energie ako doplnkového zdroja s inými druhmi energie, ako aj distribúciou vyrobenej energie v prípade aktuálneho prebytku.
Vodný kolesový mlyn

Vodný (kolesový) mlyn je mlyn poháňaný prúdom vody. Energia prúdiacej vody sa prenáša na hriadeľ prostredníctvom vodného kolesa. Staroveký vynález známy antickému svetu už od 2. storočia pred Kr.
História.
Vynález vodného mlyna siaha do obdobia 3. storočia pred naším letopočtom, do ktorého je datované koleso z Perachora. Zvyšky tohto kolesa, ktoré slúžilo ako vodné čerpadlo, boli nájdené pri vykopávkach v Grécku.
Z obdobia 3. storočia pred naším letopočtom pochádza aj prvá písomná zmienka o takomto type zariadenia. Nachádza sa v diele Mechaniké syntaxis (v pojednaniach Pneumatica a Parasceuastica), ktorého autorom je Filón Byzantský. Hoci je otázne, či Filón Byzantský vodný mlyn skutočne vynašiel, je nepochybné, že o ňom písal ako prvý.
Starogrécky historik a geograf Strabón vo svojom diele Geographica uvádza, že v paláci kráľa Mithridata VI. existoval vodný mlyn na zrno už pred rokom 71 pred Kristom. Prvý vodný mlyn v Rímskej ríši bol postavený na rieke Tiber v období vlády cisára Augusta.
Vo Francúzsku sú prvé vodné mlyny doložené už v 6. storočí, v Anglicku v 8. storočí, u južných Slovanov v Korutánsku v 9. storočí. K väčšiemu rozšíreniu vodných mlynov v Európe došlo v období medzi 11. - 14. storočím. Predpokladá sa, že vodný mlyn prenikol na naše územie v období Veľkej Moravy z franskej a panónskej oblasti, ktorú v tých časoch obývali Slovania. Písomný doklad o existencii vodného mlyna na našom území predstavuje napr. zmienka z r. 1135, kde sa píše o mlynskom mieste (locus molendini) a mlynárovi Scykonovi v obci Pavlova na dolnom Hrone. Máme tiež doklad z roku 1138 o troch mlynoch na rieke Žitave v osade Vten. V 13. storočí už máme písomne doložených celkovo 151 vodných mlynov na území dnešného Slovenska. Predpokladá sa, že v 13. - 14. storočí dokázal mlyn pomlieť približne 100 kg obilia denne. Od 17. do konca 19. storočia boli na Slovensku vodné mlyny situované hlavne pozdĺž Dunaja, Váhu a Ipľa. V roku 1720 vzrástol ich počet na našom území na 1124. K vrcholnému rozmachu vodného mlynárstva došlo v roku 1872, keď sa u nás nachádzalo až 4527 vodných mlynov.
Zloženie vodného mlyna.
Vodný mlyn pozostával z troch základných častí:
Vodné koleso však v minulosti slúžilo nielen na mletie obilia, ale aj na drvenie rudy a kameňa, kovanie železa alebo na trepanie a česanie ľanu a konope. Vodnými kolesami sa poháňali aj píly na rezanie dreva.
Súčasťou mlyna je aj náhon. Náhon aj s turbínou je napr. neoddeliteľnou súčasťou mlynského areálu Mudrochov mlyn a tvorí hnaciu sústavu výrobnej prevádzky. Prezentuje technologický vývoj vodných pohonov od menej účinného dreveného vodného kolesa, v tomto prípade na vrchnú vodu, na vysoko účinnú vodnú turbínu, v tomto prípade Francisovu turbínu so špirálovou rozvodnou skriňou a horizontálnym hriadeľom.
Musaka

Musaka je tradičné zapekané jedlo Balkánu a Blízkeho Východu. 
Najznámejší variant je musaka grécka, ktorá sa skladá z vrstiev mletého mäsa poduseného s cibuľou a cesnakom, baklažánu, rajčín a bešamelovej omáčky. Niekedy sa zapeká aj s plátkami zemiakov. Varianty jedla sa v rôznych oblastiach líšia.
Anastasija Sevastovová

Anastasija Sevastovová (; * 13. apríl 1990, Liepāja) je bývalá lotyšská profesionálna tenistka.
Vo veku 23 rokov ukončila zo zdravotných dôvodov v máji 2013 hráčsku kariéru.
Madison Brenglová

Madison Brenglová, (* 3. apríl 1990, Dover, Delaware, USA) je súčasná americká tenistka.
Kaspijsk

Kaspijsk () je mesto ruskej republiky Dagestan. Má 107 329 obyvateľov (2015). Kaspijsk je prístavným mestom na pobreží Kaspického mora, 14 kilometrov juhovýchodne od hlavného mesta Dagestanu. Hlavným priemyselným odvetvím je strojárstvo.
Dejiny.
Kaspijsk je jedným z najmladších miest v Dagestane. Mesto bolo založené v roku 1932 ako osada Dvigateľstroj (Дви́гательстро́й) pri vznikajúcich lodeniciach. Štatút mesta dostala v roku 1947, kedy bola zároveň premenovaná na Kaspijsk.
Kostol Navštívenia Panny Márie (Senica)

Rímskokatolícky farský kostol Navštívenia Panny Márie sa nachádza v centre západoslovenského mesta Senica, uprostred menšieho námestia.
História.
Kostol bol vybudovaný v roku 1631 pôvodne ako evanjelický, v roku 1654 bol rekatolizovaný a v roku 1655 podstúpil veľkú stavebnú úpravu. Veža na západnom priečelí bola nadstavená v rokoch 17541788. V roku 1936 sa začala postupná úprava strechy budovy. Po poškodení počas druhej svetovej vojny bol kostol v roku 1949 opravený a dostal súčasný vzhľad.
Opis.
Kostol Panny Márie je jednoduchou stavbou tvorenou tromi loďami. Vonkajšia fasáda je nečlenená, jednoduchá a prostá. Chrámový korpus oživujú len štyri nižšie oporné piliere so šikmými strieškami. Medzi nimi sú obdĺžnikové okná ukončené polkruhom. Fasáda predstavanej vstupnej veže s hlavným vchodom, ktorý sa v súčasnosti nepoužíva, je vodorovne oživená rímsami a menšími okennými otvormi obdĺžnikového tvaru. Kupola barokového tvaru pochádza z roku 1959 a je rekonštrukciou strechy z počiatku 20. storočia. Kupola veže bola pokrytá medeným plechom v roku 1963.
Renesančný vstupný portál je tvorený z edikuly a nadokenným štítom, v ktorom je umiestnený erb. Vstupný otvor (portál) lemujú plastické pilastre.
Hydroxid hlinitý

Hydroxid hlinitý - Al(OH)3 je biela tuhá látka, ktorá sa vyskytuje v dvoch modifikáciách: α-Al(OH)3 (minerál bayerit) a γ-Al(OH)3 (minerál gibbsit). Je to amfoterný hydroxid, v roztokoch kyselín sa rozpúšťa na soli hlinité, v roztokoch silných hydroxidov na hydroxohlinitany. V prírode sa vyskytuje hlavne ako zložka bauxitov, spolu s hydroxidom-oxidom hlinitým a hydratovaným oxidom hlinitým. Hydroxid hlinitý sa vylučuje ako kryštalická biela látka z roztokov hlinitanov pôsobením CO2. Reakciou hydroxidu hlinitého s kyselinami vznikajú hlinité soli, pre ktoré je typická tvorba početných hydrátov. Reakciou hydroxidu hlinitého s hydroxidmi alkalických kovov vznikajú hydroxihlinitany, obsahujúce komplexné tetrahydroxohlinitanové anióny.
Operácia Varsity

Operácia Varsity bola britsko-americká vzdušná operácia, ktorá sa konala 24. marca 1945 počas druhej svetovej vojny. Zúčastnilo sa na nej viac ako 16 000 výsadkárov a niekoľko tisíc lietadiel, bola to najväčšia a zároveň jediná vzdušná operácia v histórii, ktorá sa uskutočnila v priebehu jedného dňa a v jednej lokalite. 
Bola súčasťou operácie Plunder, počas ktorej britská 21. armádna skupina pod velením maršala Bernarda Montgomeryho vstúpila do severného Nemecka. Úlohou britskej 21. armádnej skupiny bolo zaistiť rieku Rýn a pristátie dvoch výsadkových divízií v západnom Nemecku na východnom brehu Rýna blízko miest Wesel a Hamminkeln. Výsadkom boli poverené jednotky amerického XVIII. výsadkového zboru, hlavne jeho 17. výsadkovej divízie a britskej 6. výsadkovej divízie.
Obe spojenecké divízie stratili dovedna asi 2000 mužov, ale zajali asi 3000 nemeckých vojakov.
Dieldrin

Dieldrin je chloroganický insekticíd a rhodenticíd.
Ide o bielu kryštalickú látku s teplotou topenia 176 až 177 °C, vo vode takmer nerozpustnú, mierne rozpustnú v acetóne, slabo v alkoholoch. Poškodzuje imunitný systém. V Československu bol v roku 1980 zakázaný. Medzinárodne je regulovaný Štokholmským dohovorom o perzistentných organických látkach a tzv. POPs protokolom k Medzinárodnej dohode o znečistení ovzdušia presahujúcom štátne hranice (LRTAP).
Májka fialová

Májka fialová () je chrobák z čeľade májkovité ().
Má skrátené krovky, ktoré len z časti zakrývajú zadoček. Vylučuje prudko jedovatú tekutinu.
Život a vývoj.
Dospelá májka dosahuje veľkosť 1040 mm. Samičky sú väčšie ako samčekovia, pretože majú bruško plné vajíčok.
Vývoj májky je dosť komplikovaný a spôsobuje, že májky sú pomerne vzácne.
Z vajíčka, ktorých samička nakladie až 10 000, sa vyliahne malá larva (triungulinus), ktorá sa, najčastejšie na kvete, prichytí k nejakému hmyzu, obyčajne k včele alebo čmeliakovi.
Toto štádium májky bolo pôvodne nesprávne pomenované ako samostatný druh – včelia voš. Larva sa živí včelími vajíčkami. Potom sa premení na larvu druhého štádia. Tá sa živí larvami včiel a medom. Dvakrát sa zvlieka.
Neskôr sa premení na larvu 3. štádia, ktorá prezimuje. Na jar nasleduje premena na štvrtú larvu, ktorá sa zakuklí a z kukly sa vyliahne dospelý chrobák.
Dospelá májka sa živí rastlinnou potravou.
Jedovatosť májky.
Májka je okrem spôsobu vývoja zaujímavá aj tým, že v nebezpečenstve, napríklad pri dotyku, vylučuje žltkastú tekutinu – hemolymfu, ktorá sa podobá olejovým kvapkám. Obsahuje prudko jedovatý alkaloid kantaridín. Môže byť smrteľný aj pre človeka už pri dávke 30 mg. Jed bol v minulosti používaný travičmi. Postihnuté miesto napr. na koži sa ťažko hojí.
Výskyt na Slovensku.
Májka sa na Slovensku vyskytuje na celom území. Obľubuje hlavne lúky. V blízkosti Bratislavy sa s ňou môžeme stretnúť napríklad v okolí Bielej vody alebo na Devínskej Kobyle. Hojná je aj v okolí čunovských jazier.
Ochrana.
Májka patrí na Slovensku medzi chránené živočíchy. V prílohe č. 5 k vyhláške Ministerstva životného prostredia Slovenskej republiky č. 170/2021 Z.z., ktorou sa vykonáva zákon č. 543/2002 Z.z. o ochrane prírody a krajiny v znení neskorších predpisov je určená spoločenská hodnota jedného jedinca 100 eur.
Májka

Májka ("Meloe") je rod chrobákov z čeľade májkovité (Meloidae).
Jean-Pierre Papin

Jean-Pierre Papin (* 5. november 1963, Boulogne-sur-Mer) je bývalý francúzsky futbalista a tréner. V roku 1991 získal ocenenie Zlatá lopta pre najlepšieho Európskeho futbalistu roka. Pelé ho v roku 2004 zaradil medzi 125 najlepších žijúcich futbalistov.
Dosiahol viaceré úspechy, keď hrával za Marseille v rokoch 1986 až 1992, neskôr hrával za AC Miláno, Bayern Mníchov, Bordeaux a Guingamp. Reprezentoval v 54 zápasoch v ktorých strelil 30 gólov, hral na Majstrovstvách sveta 1986, kde Francúzsko skončilo na treťom mieste.
V rokoch 2006 až 2007 bol trénerom francúzskeho klubu RC Strasbourg, no napriek postupu do Ligue 1, kvôli osobným problémom odstúpil.
Po Guy Rouxovi prebral pozíciu hlavného trénera RC Lens v sezóne 2007-08.
Christo Stoičkov

Christo Stoičkov Stoičkov, (* 8. február 1966, Plovdiv, Bulharsko) je futbalový tréner a bývalý útočník, ktorý bol členom bulharskej reprezentácie, ktorá skončila na štvrtom mieste na Majstrovstvách sveta 1994. Na klubovej úrovni bol niekoľko sezón súčasťou legendárneho tímu FC Barcelona zo začiatku 90. rokov a v roku 1994 bol vyhlásený za futbalistu roka v Európe.
Rui Costa (futbalista)

Rui Manuel César Costa, , známy ako Rui Costa (* 29. marec 1972, Lisabon) je bývalý profesionálny portugalský futbalista. Hrával na pozícií stredopoliara, resp. útočného stredopoliara. Hrával za kluby SL Benfica a v Taliansku za Fiorentinu a AC Miláno. Bol členom takzvanej zlatej generácie portugalských futbalistov. V máji 2008 ohlásil koniec svojej aktívnej činnosti. V súčasnoti pôsobí ako športový riaditeľ Benficy.
Hakan Şükür

Hakan Şükür (* 1. september 1971, Adapazarı, Turecko) je bývalý turecký futbalista, ktorý hrával na pozícií útočníka. Patril k najvýznamnejším útočníkom moderného futbalu, vo svojej kariére strelil celkovo 383 gólov. Strelil tiež najrýchlejší gól na Majstrovstvách sveta vo futbale, bolo to v roku 2002 v zápase proti Kórejskej republike v 11. sekunde.
V novembri 2003 bol zvolený Tureckou futbalovou federáciu za „Zlatého futbalistu Turecka“ - najlepšieho hráča Turecka za posledných 50 rokov.
Operácia Plunder

Operácia Plunder bola britsko-americká vojenská operácia počas druhej svetovej vojny, ktorá začala v noci 23. marca 1945. 
Operačný plán sa týkal priechodu spojeneckých vojsk cez rieku Rýn pri mestách Rees a Wesel. Od juhu cez rieku Lippe zaútočila britská armáda pod velením generálporučíka Milesa Dempseaya a s pomocou americkej 9. armády pod velením generálporučíka Wiliama Simpsona. Výsadkové divízie tvorili britská 6. výsadková divízia a americká 17. výsadková divízia. Všetky podporné útvary tvorili časť britskej 21. armádnej skupiny pod velením poľného maršala Bernarda Montgomeryho.
Martin Šagát

Martin Šagát (* 11. november 1984, Handlová) je slovenský hokejový útočník, momentálne pôsobiaci v Čechách v prvoligovom klube HC Slovan Ústečtí Lvi a extraligovom klube HC ČSOB Pojišťovna Pardubice. 
Pred príchodom do týchto klubov pôsobil v zámorí v juniorskej súťaži WHL a profesionálnej lige AHL. Na Slovensku pôsobil najmä v tíme Dukla Trenčín. Martin Šagát je juniorským a seniorským reprezentantom Slovenska. Draftoval ho v roku 2003 tím Toronto Maple Leafs v 3. kole ako 91. v poradí. Je odchovancom tímu MšHK Prievidza a Dukla Trenčín.
Reprezentácia.
V seniorskom slovenskom drese sa po prvýkrát predstavil v roku 2009 a odohral 3 zápasy s celkovou bilanciou 2 asistencí. Reprezentoval Slovensko na Majstrovstvách sveta v ľadovom hokeji hráčov do 18 rokov v roku 2002, a tiež na Majstrovstvách sveta v ľadovom hokeji hráčov do 20 rokov v roku 2004.
Peter Ihnačák

Peter Ihnačák (* 3. máj 1957, Poprad) je bývalý slovenský hokejový útočník. 
Pôsobil najprv v Česko-Slovensku v rodnom Poprade, Jihlave a v Sparte. V roku 1982 emigroval do Kanady, kde ho v roku 1982 v 2. kole ako 25. v poradí draftoval tím Toronto Maple Leafs. V zámorí odohral niekoľko sezón aj v nižších súťažiach a v roku 1990 sa vrátil do Európy, kde odohral niekoľko sezón v nemeckej a švajčiarskej lige. Kariéru ukončil v roku 1997. 
Trénoval tím Sinupret Ice Tigers, ktorý v roku 2002 doviedol do finále DEL-ky. V roku 2002 bol jedným z kandidátov na trénera slovenskej reprezentácie. Pôsobí ako skaut tímu Toronto Maple Leafs. Jeho syn Brian je tiež hokejista.
Peter Ihnačák je krstným otcom slovenskej hokejovej reprezentantky Natalie Babonyovej (nar. 22. októbra 1983 v Toronte). 
Reprezentácia.
V slovenskej reprezentácii neodohral žiaden zápas. Reprezentoval Československo na Majstrovstvách sveta v ľadovom hokeji hráčov do 20 rokov v roku 1977, a tiež na Majstrovstvách sveta v ľadovom hokeji v roku 1982.
Kravata

Kravata alebo zastarávajúco viazanka je odevný doplnok podlhovastého tvaru, ktorý sa nosí uviazaný pod krkom. 
Viac ako 350 rokov slúži ako súčasť pánskeho odevu. Nemá žiadnu praktickú funkciu, plní len estetickú funkciu pri obchodovaní alebo pri spoločenských akciách. Jej používanie upravuje etiketa. Kravata sa viaže ku košeliam so širokým golierom.
História a pôvod kravaty.
História kravaty siaha do doby tridsaťročnej vojny (1618 až 1648), kedy chorvátski žoldnieri v službách francúzskej armády nosili svoje tradičné šatky uviazané okolo krku, tým vzbudili záujem parížanov. Vzhľadom k miernemu rozdielu medzi chorvátskym slovom pre Chorváti, Hrvati a francúzskeho slova, Croates, nový druh odevu získal meno "cravat" - slovensky kravata. Nový módny doplnok oblečenia kravata začal ako módny výstrelok v Európe, keď muži a ženy nosili kusy látky uviazané okolo krku.
Ako viazať kravatu.
Aj napriek tomu že je teoreticky možné vytvoriť až 85 variantov viazania kravaty, najbežnejších je týchto päť typov:
Peter Ölvecký

Peter Ölvecký (* 11. október 1985, Nové Zámky) je bývalý slovenský hokejový útočník.
Klubový hokej.
Ölvecký je odchovanec HC Nové Zámky. Minnesota Wild ho draftovala v roku 2004 z celkového 78. miesta. Po sezóne 2004/2005, ktorú strávil prevažne v Dukle odišiel do zámoria. Tam pôsobil pôsobil štyri sezóny v záložnom tíme Minnesoty v Houstone Aeros, kde v 238 zápasoch zaznamenal 115 bodov (49 gólov a 66 asistencií). V roku 2008 podpísal s Minnesotou Wild ročný kontrakt. V NHL debutoval 30. januára 2009 v zápase proti Edmontonu. Za Minnesotu si v NHL pripísal 32 štartov, v ktorých získal 7 kanadských bodov za dva góly a päť asistencií. Po sezóne 2008/2009 nedostal od Wild kvalifikačnú ponuku a stal sa neobmedzeným voľným hráčom. V lete 2009 podpísal zmluvu s Nashvillom. V sezóne 2009/2010 odohral v prvom tíme Nashvillu jeden zápas. Zvyšok sezóny pôsobil v záložnom tíme Nashvillu v Milwaukee Admirals, kde odohral 62 stretnutí, v ktorých zaznamenal 34 bodov za 11 gólov a 23 asistencií. V Marci 2010 bol tímom Nashville Predators poslaný z Milwaukee do Manitoby. Po sezóne 2009/2010 sa z Ameriky vrátil a podpísal kontrakt s fínskym klubom KalPa Kuopio, kde zotrval jednu sezónu. Sezónu 2011/2012 začal v klube HC Lev Poprad, kde nastúpil pre zranenia len v 17 zápasoch základnej časti (3 góly, 0 asistencií). Sezónu dohral v švédskej Elitserien, v tíme Växjö Lakers. Pred sezónou 2012/2013 podpísal s klubom HC Slovan Bratislava jednoročný kontrakt do 30. apríla 2013.
Reprezentácia.
V slovenskom drese odohral 98 zápasov (20 gólov, 26 asistencií).
Reprezentačná štatistika.
"(štatistické údaje sú z 30. apríla 2009)"
Vstrekovač

Vstrekovač alebo vstrekovací ventil je časť vstrekovacieho zariadenia spaľovacieho motora, ktorá je zodpovedná za rozprášenie paliva. Je to časť, z ktorej palivo opúšťa vstrekovacie zariadenie a vstupuje do priestoru motora. Konkrétne umiestnenie vstrekovača, ako aj požiadavky na fukčnosť a vyhotovenie vstrekovača, závisia od typu motora a zvoleného konceptu vstrekovania paliva.
Ďaďo (priezvisko)

Ďaďo je slovenské priezvisko. Najčastejšie je v okrese Dolný Kubín, najviac v meste Dolný Kubín a obci Pribiš.
Známi nositelia.
Pozri v článku Ďaďo.
Dagmar Rúfusová

Dagmar Rúfusová alebo Dáša Rúfusová, vyd. "Mojžišová" (* 28. marec 1961, Liptovský Mikuláš) je slovenská herečka. Dcéra herečky a televíznej režisérky Oľgy Rúfusovej, sestra Petra Rúfusa. S herectvom ochotnícky začínala v Malom divadelnom štúdiu v Košiciach. V roku 1986 absolvovala štúdium herectva na VŠMU v Bratislave. Od roku 1986 členka Divadla Andreja Bagara v Nitre. Vyučuje herectvo a javiskovú reč na Cirkevnom konzervatóriu v Bratislave.
Nadhlavnica

Nadhlavnica alebo abakus je štylizovane upravená štvorcová kamenná platňa, slúžiaca ako vložka medzi hlavicou a architrávom antického stĺpu, ktorej funkciou je prenášať hmotnosť nesených častí stavby na stĺpy. Bola prvýkrát použitá už v egyptskej architektúre. Dórsky typ je hladký, iónsky a korintský spravidla profilovaný.
Abraxas (mytológia)

Abraxas (gr. αβραξας) je podľa gnostickej sekty filozofa Basilida (Sýria, 2. storočie) meno najvyššej bytosti. Bytosť je na na rímskych i gréckych gemách zobrazovaná ako tvor s ľudským telom, hlavou kohúta a rukami a nohami jašterice. Samotné meno pochádza z čarodejníckych spisov starého Egypta.
Komoditná burza

Komoditná burza alebo tovarová burza () je burza, na ktorej sa obchoduje s komoditami, a často aj s komoditnými derivátmi, podľa platných pravidiel a burzových predpisov.
Definícia podľa slovenského práva.
Podľa Zákona o komoditnej burze (zák. č. 92/2008 Z.z.) platí okrem iného:
"§2 (1) Komoditná burza je právnická osoba so sídlom na území Slovenskej republiky, založená ako akciová spoločnosť, ktorá organizuje komoditné obchody, zabezpečuje s tým súvisiace činnosti na základe povolenia na vznik a činnosť komoditnej burzy podľa tohto zákona."
Organizovanie komoditného obchodu je: "organizovanie dopytu a ponuky s komoditami a komoditnými derivátmi na určenom mieste a v určenom čase."
Komodita je "hmotný predmet a ovládateľná prírodná sila, najmä výrobok, energia a nerastná surovina, vrátane drahých kovov okrem zlata, s ktorými sa obchoduje alebo môže obchodovať na trhu tovarov a služieb."
Komoditný obchod je burzový komoditný obchod a termínový obchod:
Đồng Hới

Đồng Hới je vietnamské mesto v provincii Quảng Bình. Podľa údajov z roku 2006 má 103 988 obyvateľov. severne sa nachádza Národný park Phong Nha-Ke Bang a severne Letisko Đồng Hới.
Komoditná burza Bratislava

Komoditná burza Bratislava, a. s., skr. KBB (názov v angličtine podľa stanov spoločnosti "Comodity Exchange Bratislava, JSC", názov v nemčine podľa stanov spoločnosti "Warenbörse Bratislava, AG") bola jediná komoditná burza na Slovensku. 
Bola založená v roku 1992. Vznikla ako nezisková spoločnosť založená podľa zákona č. 229/92 Zb. o komoditných burzách. Burza sa transformovala podľa zákona 92/2008 na akciovú spoločnosť so základným imaním 780 000 €.
Komoditná burza Bratislava, a. s. bola prvá burza na svete ktorá začala non-stop obchodovanie. 
Komoditná burza mala dohľad od štátu vo forme osoby z MHSR v dozornej rade, osoby z MHSR v burzovej komore, osoby z MPSR v burzovej komore, burzového komisára, a zástupcu burzového komisára. 
Na hlavnom trhu sa primárne obchodovali:
Komoditná burza 3.11.2009 spustila aukčný systém , umožnila priamy vstup na burzu zadarmo a spustila stránku znalostnej bázy burzy.. 
Komoditná burza ukončila svoju činnosť a formálne zanikla 5.12.2023.
Hans Kary

Hans Kary môže byť:
Krškany

Krškany môžu byť:
Komodita

Komodity sú:
Význam b1 je v slovenskom Zákone o komoditnej burze (zák. č. 92/2008 Z.z.) na účely tohto zákona upresnený takto: "Komodita je hmotný predmet a ovládateľná prírodná sila, najmä výrobok, energia a nerastná surovina, vrátane drahých kovov, s ktorými sa obchoduje alebo môže obchodovať na trhu tovarov a služieb."
V angličtine sa výraz "commodity" najmä (ale nie len) v politickej ekonómii a makroekonómii používa aj ako preklad európskeho výrazu tovar (najmä nemeckého Ware), ktorý nemá v angličtine ekvivalent.
Dula (priezvisko)

Dula je slovenské a české priezvisko. Na Slovensku je najčastejšie v Trebišove. V Česku je najrozšírenejšie v meste Veselí nad Moravou.
Známi nositelia.
Pozri v článku Dula.
Dulla (priezvisko)

Dulla je slovenské priezvisko. Najčastejšie je na Orave.
Známi nositelia.
Pozri v článku Dulla.
Ray Allen

Walter Ray Allen (* 20. júl 1975, Merced, Kalifornia, USA), známejší pod menom Ray Allen, je americký profesionálny hráč basketbalu. 
Hrál v NBA za klub Miami Heat na pozícii krídla. Predtým tiež pôsobil v ďalších kluboch NBA, Milwaukee Bucks, Seattle Supersonics a Boston Celtics a za univerzitný tím na University of Connecticut. Je jedným z najpresnejších 3-bodových strelcov v histórii NBA, bol deväťkrát v NBA All-Star tíme a v roku 2000 získal zlatú olympijskú medailu v basketbale za Spojené štáty. Allen si tiež zahral v dvoch filmoch, v roku 1998 to bola hlavná úloha vo filme "He Got Game".
Maslo (priezvisko)

Maslo (o význame pozri maslo) je slovenské priezvisko. Najčastejšie je v Ružomberku.
Známi nositelia.
Pozri v článku Maslo (rozlišovacia stránka).
Maslová

Maslová môže byť:
Železničná trať Bratislava – Štúrovo

Železničná trať Bratislava – Štúrovo (v cestovnom poriadku pre verejnosť označená ako železničná trať číslo 130 ) je elektrifikovaná dvojkoľajná železničná trať na Slovensku, ktorá spája Bratislavu a Štúrovo a pokračuje na Budapešť. Trať je súčasťou Paneurópskeho dopravného koridoru č. 4., spájajúceho Drážďany a Istanbul.
Dejiny.
Trať Bratislava – Štúrovo patrí ku kľúčovým úsekom v sieti ŽSR. Od sprevádzkovania 16. decembra 1850 patrila k najstarším a najdôležitejším tratiam v Rakúsko-Uhorsku, no i v strednej Európe, pretože spájala Viedeň a Budapešť.
Železnica z mesta Marchegg bola do Bratislavy dokončená už 10. augusta 1848 a od roku 1846 bol v prevádzke i maďarský úsek z Budapešti po Vác. Prepojenie sa budovalo juhom Slovenska a vytvorilo spojnicu dvoch najdôležitejších miest monarchie. 
Druhá koľaj pribudla do roku 1904 a elektrická trakcia v roku 1969.
Súčasné využitie trate.
Trať je v Bratislave napojená na trať č. 110 ako aj na iné trate. Medzinárodné spoje EC/EN prichádzajú z Nemecka (Berlín, Hamburg) Česka (Praha, Brno) a Poľska (Varšava, Katowice) a pokračujú do Budapešti v dvojhodinovom takte. Vnútroštátne rýchliky Železničnej spoločnosti Slovensko využívajú najmä úsek po Nové Zámky kde končia, alebo po Palárikovo, odkiaľ pokračujú taktiež v dvojhodinovom takte po trati č. 150 do Zvolena, Banskej Bystrice či Košíc. V rámci Integrovaného dopravného systému v Bratislavskom kraji boli zavedené vlakové linky S60 – Bratislava – Senec – Galanta, R60 – Bratislava – Senec – Galanta, a S65 – Bratislava Nové Mesto – Senec – Galanta kde prevažná väčšina vlakov jazdí do stanice Bratislava hlavná stanica.
 Vlaky jazdia v hodinovom, resp. v dopravnej spičke v polhodinovom takte.
Trať je využívaná aj pre potreby nákladnej dopravy, o.i. rafinériou Slovnaft a spoločnosťou Duslo. 
Na prevažnej väčšine trate je traťová rýchlosť 120 km/h, pričom v úsekoch železničných staníc je obmedzená na 100 km/h, okrem staníc Pribeta, Strekov a Mužla s traťovou rýchlosťou 120 km/h. 
Modernizácia trate.
V deväťdesiatych rokoch minulého storočia bol zmodernizovaný úsek Senec - Sládkovičovo v dĺžke cca. 15 km na traťovú rýchlosť 140 km/h. V roku 2021 boli vyhlásené verejné obstarávania na traťové úseky Nové Zámky - Palárikovo v dĺžke cca. 8 km a Trnovec nad Váhom - Tvrdošovce v dĺžke cca. 10 km. Komplexná rekonštrukcia prebehla od konca roku 2022 po koniec roku 2023. Traťová rýchlosť sa zvýšila na 140 km/h, konštrukčne však železničný zvršok, spodok, trolej umožňuje budúce zavedenie rýchlosti do 160 km/h. 
V roku 2022 boli v železničnej stanici Dvory nad Žitavou zmodernizované výhybky. 
Úseky trate.
Trať sa podľa KCP ŽSR skladá z úsekov:
Jozef Lukáč (1957)

Jozef Lukáč (* 13. marec 1957, Košice) je bývalý slovenský hokejový útočník a tréner. Pôsobil najprv v Česko-Slovensku v rodných Košiciach, Zetore Brno a v zahraničí v Streathame Redskins. Draftoval ho v roku 1982 tím Quebec Nordiques v 12. kole ako 244. v poradí. Jeho synovia Jozef a Michal sú tiež hokejisti. Spolu s bratmi Vincentom a Imrichom tvorili v 70. rokoch útok VSŽ Košice. Po skončení hráčskej kariéry pokračoval v trénerskej. Trénoval najmä v Košiciach. V česko-slovenskej lige odohral celkovo 12 sezón, odohral 422 zápasov a strelil v nich 172 gólov.
Reprezentácia.
Reprezentoval Československo na Majstrovstvách sveta v ľadovom hokeji hráčov do 18 rokov v rokoch 1975 a 1976 a na Majstrovstvách sveta v ľadovom hokeji hráčov do 20 rokov v roku 1977.
Leningradsko-novgorodská operácia

Leningradsko-novgorodská operácia bola sovietska útočná operácia uskutočnená počas bojov o Leningrad počas bojov na východnom fronte v Pobaltí cez druhú svetovú vojnu. Trvala od 13. januára do 1. marca 1944. Uskutočnili ju vojská sovietskeho leningradského (Govorov), volchovského (Mereckov) a 2. baltického frontu (Popov) s podporou sovietskej baltickej flotily. Proti týmto vojskám stála nemecká skupina armád Sever so 16. a 18. armádou. Cieľom sovietskej ofenzívy bolo zatlačiť nemecké vojská mimo dosah Leningradu a definitívne ukončiť blokádu pozemného spojenia s mestom. Tú sa podarilo nadviazať už v roku 1943, no železničné spojenie bolo stále v dosahu nemeckého delostrelectva.
Operáciu tvorili tieto čiastkové akcie:
Sovietskym vojskám sa v priebehu bitky podarilo definitívne preraziť blokádu Leningradu, oslobodiť väčšinu Leningradskej a Kalininskej oblasti a priblížiť sa k hraniciam Pobaltia, pričom postúpili o 220 až 280 km. Plánovaný prienik do pobaltských štátov sa im však nepodaril.
Trúba

Trúba môže byť:
Jozef Lukáč

Jozef Lukáč môže byť:
Narcis (rod)

Narcis (Narcissus Carl Linné L.) je rod jednoklíčnolistových rastlín z čeľade amarylkovité (Amarylidaceae). 
Narcis je trváca bylina, ktorá sa pestuje ako jarná dekoratívna rastlina. Listy má široké približne 1 cm (pri každej odrode je to iné) a dorastá do výšky 40 cm. Tyčinky sú upevnené v okvetnej rúrke a v čase zrelosti peľu všetkých 6 tyčiniek z kvetu vyčnieva. Okvetné lístky sú úzke (svojimi okrajmi sa zároveň neprekrývajú).
Armageddon (1998)

Armageddon je americký katastrofický film, ktorý v roku 1998 natočil režisér Michael Bay.
Dej.
Potom, čo NASA zistí hrôzostrašnú správu o asteroide, ktorý na Zem dopadne za 18 dní, je tajne usporiadaný program na záchranu Zeme, ktorý spočíva v tom, že na asteroid bude vyslaná skupina astronautov, ktorí na jeho povrchu začnú vŕtať dieru do jeho stredu a potom do nej uložia jadrové nálože, ktoré potom odpália. Asteroid by sa mal rozlomiť na dva polovice a obe by mali Zem minúť. Túto prácu je schopný urobiť len jediný človek – skúsený naftár "Harry S. Stamper" (Bruce Willis), lenže ten chce bezpodmienečne svoj tím a dostane ho.
Kalinin

Kalinin () môže byť:
Nedotáčavosť

Nedotáčavosť je jav, ktorý sprevádza jazdu v automobile počas prejazdu zákrut s menšími oblúkmi, vyššími rýchlosťami alebo nepriaznivým stavom povrchu vozovky. Názov tohto javu je odvodený od faktu, že os automobilu pri nedotáčavom šmyku opisuje oblúk podstatne väčšieho polomeru, čiže vozidlo nedostatočne zatáča. Nedotáčavosť sa prirodzene objavuje u automobilov s predným náhonom, no možno dosiahnuť nedotáčavé správania aj na vozidle s klasickou koncepciou ako aj zadným náhonom. Vyžaduje to však väčšie úsilie. Priamou príčinou nedotáčavého správania vozidla je strata adhézie na hnanej náprave.
Príčiny.
Priamou príčinou nedotáčavého správania vozidla je strata adhézie (priľnavosti) kolies prednej nápravy. Pri vozidlách, ktoré nemajú hnanú prednú nápravu pôsobia ako hlavné činitele straty adhézie prednej nápravy iba brzdné sily a priečne sily vznikajúce pri zmene smeru vozidla. Pri pohone prednej nápravy sa navyše na strate adhézie podieľa aj akcelerácia vozidla, nezriedka v súčinnosti s priečnymi silami. Pretáčavosť podporuje aj fakt, že podstatná časť hmoty automobilu je umiestnená nad prednou nápravou, pri prudkej zmene smeru sú preto priečne sily veľké. Naopak pri zlých adhéznych podmienkach na vozovke (štrk, sneh, ľad, voda) stačí aj relatívne malá zmena smeru jazdy, aby sa prejavilo nedotáčavé chovanie.
Správanie vozidla.
Pri nedotáčavom šmyku pokračuje predná časť vozidla po dotyčnici k oblúku v mieste, v ktorom z neho vozidlo vypadlo. K nedotáčavému šmyku dôjde obvykle pri kombinácii zatáčania vozidla (vytočené kolesá prednej nápravy) a zmene momentu pôsobiaceho na predné kolesá. Čím prudšia zmena momentu je, tým stúpa pravdepodobnosť vzniku šmyku. Nedotáčavý šmyk nemôže vzniknúť na vozidle prudko akcelerujúcom z miesta, pretože pri strate adhézie neexistuje na stojacom vozidle sila, ktorá by ho tlačila dopredu. Predné kolesá aj napriek natočeniu pri nedotáčavom šmyku vozidlo nevedú do zákruty, pretože predná náprava je v šmyku. V prípade, že vozidlo znova nezíska kontakt s vozovkou, nekontrolovateľne vyletí vonkajším okrajom zákruty.
Prirodzenou reakciou vodiča pri nedotáčavom šmyku je zväčšiť natočenie kolies, čo môže v niektorých prípadoch situáciu ešte zhoršiť, ale niektoré zdroje tvrdia, že zväčšenie natočenia kolies a akcelerácia je spôsob, ako sa z pretáčavého šmyku dostať. V takom prípade však hrozí, že zväčšenie priečnych síl a väčší moment v dôsledku akcelerácie ešte viac znížia adhézne schopnosti pneumatík. Pri zväčšení natočenia kolies taktiež hrozí, že sa za tejto situácie po spomalení vozidla v šmyku predné kolesá znova začnú odvaľovať po vozovke, čo spôsobí prudkú zmenu smeru vozidla s potenciálnym dôsledkom v pretáčavom šmyku, ktorého zvládnutie si vyžaduje veľkú dávku skúsenosti a na vozidle s predným náhonom je veľmi náročné.
Ak vznikne nedotáčavý šmyk na vozidle s hnanou zadnou nápravou, obvykle na elimináciu šmyku stačí znížiť tlak na brzdy, alebo zrovnať kolesá prednej nápravy. Výhodou je aj to, že prípadne zmeny trakcie vozidla sú prenášané na zadnú nápravu, ktorá je schopná v takom prípade vozidlo brzdiť aj bez asistencie prednej nápravy.
Štyria tankisti a pes

Štyria tankisti a pes je poľský vojnový seriál, ktorý obsahuje príbeh štvorčlennej posádky poľského tanku č. 102, prezývaného aj "Červený" (poľsky "Rudy"), a ich psa Šarika. Seriál podáva každodenný život posádky na ceste za oslobodením Poľska v druhej svetovej vojne, až po konečnú bitku o Berlín. Dôraz sa kladie aj na humorné scény a romantiku vojenského života. Jednotlivé časti majú trvanie okolo 60 minút a sú natočené čiernobielo.
Igor Kapišinský

RNDr. Igor Kapišinský, CSc. (* 4. júl 1947, Bratislava – † 9. september 2014) bol slovenský astronóm a prekladateľ.
Život.
Igor Kapišinský sa narodil v Bratislave, kde navštevoval základnú školu. Neskôr sa s rodinou presťahoval do Košíc. 
Študoval na Prírodovedeckej fakulte Univerzity Pavla Jozefa Šafárika v Košiciach odbor matematika-fyzika, zároveň sa pokúšal študovať teológiu, no z politických dôvodov bol nakoniec nútený štúdium zanechať. Neskôr študoval na Prírodovedeckej fakulte Univerzity Komenského v Bratislave odbor fyzika so špecializáciou astronómia. Ako študent hrával súťažne basketbal a reprezentoval ČSSR na Majstrovstvách Európy juniorov a kadetov v roku 1966 - 4. miesto. 
Vedecká činnosť.
Od roku 1973 nepretržite pracoval v Astronomickom ústave SAV, venoval sa štúdiu medziplanetárnej hmoty. V roku 1975 získal na ústave titul RNDr. a v roku 1980 vedeckú hodnosť CSc. Zaoberal sa hlavne dynamikou kozmického prachu a mikrometeoroidov, na ktorú majú vplyv už aj negravitačné efekty. Na Slovensku založil tzv. laboratórnu astrofyziku ("astronómia cez mikroskop") za účelom dokonalejšej analýzy chemických a fyzikálno-optických vlastností kozmických mikročastíc, v úzkej spolupráci s americkým NASA (hlavne dodávky vzoriek kozmického materiálu). Svoje prevažne teoretické práce publikoval vo viacerých odborných časopisoch. Takmer 30 rokov bol riadnym členom 22. komisie Medzinárodnej astronomickej únie (IAU) a 10 rokov jediným členom 51. komisie IAU (Bioastronomy; Search for Extraterrestrial Life) na Slovensku.
Venoval sa popularizácii vedy a vedeckého myslenia. Bol spoluzakladateľom a dlhodobo sa angažoval v Spoločnosti pre podporovanie kritického myslenia (SPPKM). Bol riadnym členom Teologického fóra, ktoré združuje teológov i laikov liberálneho myslenia. 
Popri svojej vedeckej práci sa venoval i prekladateľskej činnosti, hlavne z angličtiny v oblasti fyziky a astrofyziky (špeciálne prác Stephena Hawkinga), za čo získal dve ceny Literárneho fondu (1994 a 2002), ako i cenu LF za najlepšiu vedeckú esej (1993). V roku 2008 bol spoluautorom s najväčšou kapitolou v knihe - monografii "Hmota-Život-Inteligencia". Posledné dielo, ktoré preložil z angličtiny, bola Hawkingova kniha "Vesmír v orechovej škrupinke".
Jožo...

Jožo... je výberový album (kompilácia), ktorý v roku 1999 vydalo hudobné vydavateľstvo Musica slovenskej pop rockovej skupine Elán.
Camelot

Camelot bol hrad legendárneho britského kráľa Artuša. Táto legenda spomína celý rad iných osôb, ktoré s kráľom Artušom na tomto hrade žili. Sú označovaní ako rytieri okrúhleho stola.
O mieste, na ktorom hrad Camelot stál, sa v súčasnosti len špekuluje. Panujú aj isté nezhody o tom, či hrad skutočne existoval, alebo či ide len o dielo vzniknuté legendou.
Podľa niektorých historikov vznikol Camelot niekedy v druhej polovici 5. či prvej polovici 6. storočia ako rané stredoveké hradisko keltského typu, kde sa pravdepodobne nachádzalo pohanské obetište, ktoré bolo neskôr nahradené kresťanskou bazilikou a opevnenie s niekoľkými kamennými vežami, baštami a priekopou. 
Komplex asi zhorel a bol úplne spustošený počas niekoľkých normanských invázií v 11. storočí, no jeho história je dodnes známa len útržkovito a matne, pretože sa takmer nič nedochovalo.
Ťiou-čchüan

Ťiou-čchüan (pinyin: Jiuquan) je najstaršia čínska raketová základňa, ktorá bola vybudovaná roku 1956 a pre kozmonautiku prestavaná v roku 1969. V medzinárodnom systéme označovania má pridelený znak CH. Základňa bola vybudovaná v nadmorskej výške približne 1000 m. n. m. v púšti Vnútorného Mongolska.
Pomenovanie.
Kozmodróm sa tiež nazýval Šuang-Čcheng-cu podľa blízkeho rovnomenného mesta v provincii Ganzu. Oficiálny čínsky názov je v slovenskom prepise Ťiou-čchüan Wej-sing Fa-še Čung-sin, v anglickom Jiuquan Weixing Fashe Zhongxin, oficiálna anglická verzia názvu je Jiuquan Satellite Launch Center. 
Využitie.
Stavba raketovej základne začala 1. júna 1956. V roku 1960 z tejto základne štartovali ruské balistické rakety R-2. Dňa 27. októbra 1966 odtiaľ vypustili prototyp riadenej strely s jadrovou hlavicou. V roku 1969 bola základňa upravená pre štarty rakiet so satelitmi. Boli vybudované dve štartovacie rampy s jednou spoločnou otočnou vežou. 1. novembra 1969 tu bol uskutočnený prvý, vtedy neúspešný, štart prvej čínskej rakety CZ-1 (tiež Čchang Čeng, resp. Chang-Zheng). Opakovaný pokus 24. apríla 1970 sa podaril, nová CZ-1 vyniesla na obežnú dráhu Zeme prvú čínsku družicu China-1 (tiež Čína-1, alebo Mao-1). Odtiaľ štartovali aj ďalšie čínske družice tohto mena.. V roku 1974 tu bola vypustená nová raketa CZ-2 a v roku 1999 bola postavená tretia rampa pre raketový nosič Čchang-čeng 2F (tiež Chang Zheng 2F) určený pre pilotované lety.
Plánovanie trasy

Automatické plánovanie trasy je služba, ktorú poskytujú automobilové alebo osobné navigačné prístroje pre uľahčenie orientácie v hustej mestskej dopravnej sieti, alebo v neznámom meste. Plánovač trasy je schopný užívateľovi v krátkom čase nájsť najkratšiu alebo najrýchlejšiu cestu na požadované miesto. Užívateľ môže upresniť parametre trasy, napríklad ak si neželá využívať spoplatnené úseky ciest, volí si typ dopravného prostriedku (automobil, bicykel, chodec), prípadne zadáva medzizastávky.
Princíp.
Hľadanie trasy v mape podľa zadaných súradníc prebieha pomocou algoritmov hľadania najkratšej trasy v grafe. Najjednoduchším algoritmom umožňujúcim nájsť cestu v grafe je Dijkstrov algoritmus, pri komplikovanejších navigačných systémoch sa využíva A* algoritmus. Táto schopnosť vyžaduje, aby navigačný systém obsahoval uloženú mapu vo forme grafu.
Doplnkové služby.
Navigačný systém je obvykle schopný vyhľadanú trasu zobraziť na displeji v kontexte mapy, aby vodič videl, kam pôjde. Počas jazdy navigačný systém ukazuje bezprostredné okolie vozidla, ak je toto vybavené GPS prijímačom. Navigačný systém môže užívateľovi poskytnúť itinerár cesty s predným rozpisom všetkých križovatiek, odbočiek a dojazdových časov k ním, prípadne môže poskytnúť automatickú hlasovú navigáciu, kedy hlasový výstup navigácie informuje vodiča o potrebe zmeny smeru na križovatke. V prípade, že vodič opustí vytýčenú trasu, je navigačný systém schopný automaticky prepočítať trasu a navrhnúť nové riešenie.